洪咨夔
和黎德升赠别
朱弦无繁声，大羹有至味。
人惟不苟同，终亦不苟异。
咸戒咸其腓，贲取贲其趾。
出处进退间，当思古人齿，
嗟予何为者，涉世聊复尔。
来从吴尽头，直到蜀筑底。
赫日青石裂，凄风黄叶委。
道旁几揶揄，得已犹不已。
君如细柳军，坚壁阅儿戏。
又如渥洼马，超轶不受絷。
客窗日相从，肝胆莹彼已。
偏校纷已侯，怜我尚猿臂。
胸藏数万甲，智绝三十里。
清谈对夜分，常恨世少治。
酒酣或怒骂，天下无真是。
佞夫戴髑髅，请剑淬越砥。
长亭杨柳黄，妙语鲍谢体。
不作儿女别，相期青云器。
深沉老元戎，梦寐古舆地。
视师薄郾城，受甲高熊耳。
相与善筹之，寒草春无际。